Pinelands

Pinelands is 'n sentrale voorstad van Kaapstad en word deur onder meer Observatory, Maitland, Thornton en Mowbray begrens.
duimnael|links|Historiese posbus in The Mead
 Eerste tuinstad 
Die voorstad, wat vroeër 'n afsonderlike munisipaliteit was, is aangelê as Suid-Afrika se eerste tuindorp (met baie parke en 'n tuin vir elke huis) onder aansporing van die Volksraadslid Richard Stuttaford, wat in 1920 die bedrag van £10 000 geskenk het om as basiese fonds vir die ontwikkeling van die buurt te dien. Die onderneming het kort voor lank vir homself begin betaal aangesien dit deur 'n ingelyfde vereniging sonder winsoogmerk bedryf is en daarom ook alle opbrengs terug kon ploeg in die gemeenskap. 

Die perseel waar die mooi, boomryke voorstad vandag staan, was voorheen die bosboulandgoed Uitvlugt op die Kaapse Vlakte. Met die beplanning van die tuinstad is groot sorg geneem om die hoogste moontlike argitektoniese standaarde te handhaaf en die bes moontlike veiligheidsmaatreëls vir die verkeer te tref. In 1955 is Meadowridge in die Suid-Skiereiland as tweede Kaapse tuinstad aangelê.

 Politiek 
Pinelands het in 1948 'n munisipaliteit geword en die (toe byna uitsluitlik wit) bevolking was in 1980 net meer as 15 000. Die voorstad is ingevolge die nuwe munisipale bedeling by die stad Kaapstad ingelyf. Die kiesers van die kiesafdeling Pinelands het in 1974 in 'n tussenverkiesing die Progressiewe Party se getal setels op sewe te staan gebring toe die Progressiewe Party-kandidaat, dr. Alex Boraine, die kandidaat van die Verenigde Party verslaan het. In elk van die daaropvolgende Volksraadsverkiesings het hulle met oorweldigende meerderhede vir die partye links van die Nasionale Party gestem.

 Opvoeding 
Daar is vyf gewone staatskole skole in die voorstad, waarvan almal Engelsmedium: Die Hoërskool Pinelands, die Hoër Tegniese Skool Oude Molen en die Laerskole Pinehurst, Pinelands North en Pinelands. Die sowat 70 leerders van die Laerskool Oude Molen, wat van 1956 af 29 jaar lank in die behoeftes van die klein Afrikaanse gemeenskap voorsien het, het in 1985 ingeskakel by die Laerskool Groote Schuur in Rondebosch. Cannons Creek School is 'n privaat skool wat in 2012 241 leerders van gr. 1 tot gr. 12 gehad het, terwyl die Leap Science and Maths School in daardie jaar 335 leerders van gr. 9 tot gr. 12 gehad het. Daar is ook drie preprimêre skole.

 Godsdiens 
Daar is kerke van elke vername Engelse kerkverband asook 'n gemeente van die NG Kerk wat op 27 Oktober 1943 van die NG gemeente Maitland afgestig het. In 1952 skryf die Ons gemeentelike feesalbum, wat die NG Kerk se 300-jarige bestaan gedenk het, van Pinelands se toe nege jaar oue gemeente: "Die deursneelidmate is almal mense met 'n goeie agtergrond, beskaafd, goed ontwikkel en ambisieus, soos veral blyk uit die verantwoordelike betrekkings wat hulle beklee."

In daardie jaar het die gemeente ongeveer 'n twaalfde van die inwoners uitgemaak.  In 1973 het dié 214de gemeente van die Kaapse Kerk nog meer as 550 lidmate gehad, maar mettertyd het dit afgeneem tot sowat 250 in 2010, soos ook al die ander gemeentes in die suidelike voorstede van waar baie Afrikaanssprekendes die laaste 30 jaar na die noordelike voorstede verhuis het.

 Wapen 
duimnael|regs|Wapen van Pinelands
Pinelands se munisipale raad het in 1949 'n wapen aangeneem.Wes-Kaapse Argief : Pinelands Munisipale Notules (27 Januarie 1949).  Dit is later by die Kaapse Provinsiale Administrasie (in 1954) en die Buro vir Heraldiek (in 1979) geregistreer : 
In  goud,  'n  rooi  keper belaai met drie goue ringe,  vergesel  van  drie  swart  dennebolle,   groen gestingel en geblaar.  Die helmteken was 'n eekhoring en die wapenspreuk "Fides - prudentia - labor".Kaap die Goeie Hoop Offisiële Koerant 2711 (23 Julie 1954).National Archives of South Africa : Data of the Bureau of Heraldry.  F. de Beaumont Beech het die wapen ontwerp.

 Demografie 
Volgens die sensus van 2011 was die bevolking van Pinelands 14 198. Die onderstaande tabelle gee verskeie demografiese gegewens van die voorstad weer soos blyk uit syfers van die sensusopname: 

Geslag
GeslagBevolking%Vroulik 7 596 53,5%Manlik 6 602 46,5% 

Rassegroepe
GroepBevolking%Swart 1 917 13,5%Bruin 2 142 15,1%Indiër 721 5,1%Wit 8 845 62,3%

Huistaal
TaalBevolking%Engels 10 868 81,5%Afrikaans 1 125 8,4%Xhosa 470 3,5%Ander tale  1 7356,6%

 Bronne 
 Olivier, ds. P.L. (samesteller), Ons gemeentelike feesalbum. Kaapstad en Pretoria: N.G. Kerk-uitgewers, 1952.
 Kelly, Maureen, Amptelike Suid-Afrikaanse Munisipale Jaarboek, HELM Publikasies, Johannesburg, 1986.
 Rosenthal, Eric, Encyclopaedia of Southern Africa, Juta and Company Limited, Kaapstad en Johannesburg, 1978.

 Verwysings 

Kategorie:Voorstede van Kaapstad